全州觀風樓
作者：陳峴
朝代：宋

paragraphs: 江源發蠻荒，來與湘灌遇。
交流趨城隅，清映日東注。
群山半楚越，馳驟若競赴。
譙門百步南，樓堞此雄踞。
觀風久標名，棟宇初改故。
極目渺塞嶺，蔚起矗雲霧。
千里聳翠碧，衆水橫練素。
古寺带林薄，漁艇依野渡。
村墟互隠見，風烟自朝暮。
東西亙井絡，碁分雜營戍。
偶值豐登年，樂此保生聚。
秋風黄花天，良集盛簪屨。
肴觴固匪虔，藉此山水具。
登臨方興深，諸君幸少駐。